CELEX: 32019D2009
Language: bg
Date: 2019-12-02 00:00:00
Title: Решение (ОВППС) 2019/2009 на Съвета от 2 декември 2019 година в подкрепа на усилията на Украйна за борба с незаконния трафик на оръжия, боеприпаси и взривни вещества в сътрудничество с ОССЕ

3.12.2019   
               
               
                  BG
               
               
                  Официален вестник на Европейския съюз
               
               
                  L 312/42
               
            
         РЕШЕНИЕ (ОВППС) 2019/2009 НА СЪВЕТА
         от 2 декември 2019 година
         в подкрепа на усилията на Украйна за борба с незаконния трафик на оръжия, боеприпаси и взривни вещества в сътрудничество с ОССЕ
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 28, параграф 1 и член 31, параграф 1 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 19 ноември 2018 г. Съветът прие стратегията на ЕС срещу незаконните огнестрелни оръжия, малки оръжия и леки въоръжения и боеприпаси за тях „Гарантиране на сигурността на оръжията и защитата на гражданите“ (наричана по-нататък „Стратегията на ЕС за МОЛВ“). Целта на стратегията на ЕС за МОЛВ е да направлява интегрирани, колективни и координирани европейски действия за предотвратяване и ограничаване на незаконното придобиване на МОЛВ и боеприпасите за тях от страна на терористи, престъпници и други неоправомощени лица, и за насърчаване на отчетността и отговорността, що се отнася до законната търговия с оръжия.
                  
               
                     (2)
                  
                  
                     На регионално равнище със стратегията на ЕС за МОЛВ Съюзът и неговите държави членки се ангажират да подпомагат укрепването на капацитета за правоприлагане с цел да се разкриват, разбиват и забраняват трафикантските мрежи и да се предотвратява достигането на огнестрелните оръжия до терористи и престъпници чрез незаконния пазар, наред с другото като се блокират незаконното финансиране и незаконният транспорт на оръжия и се засили ролята на граничната полиция, митниците и пристанищните власти за справяне с незаконните потоци на оръжия чрез морския транспорт.
                  
               
                     (3)
                  
                  
                     В стратегията на ЕС за МОЛВ се посочва, че настоящата нестабилност в Източна Европа доведе до увеличаване на равнището на незаконния трафик на огнестрелни оръжия в различни държави в региона, например Украйна. Това представлява сериозна дългосрочна заплаха за сигурността както за Украйна, така и за Съюза. Следователно сътрудничеството между Съюза и Украйна по този въпрос е от взаимен интерес. Съюзът продължава своите двустранни ангажименти с Украйна и други държави в региона и системно включва борбата с незаконните МОЛВ във всеки диалог по въпросите на сигурността с партньорските държави в своето съседство.
                  
               
                     (4)
                  
                  
                     През май 2016 г. Държавната служба за гранична охрана на Украйна отправи към Секретариата на Организацията за сигурност и сътрудничество в Европа (ОССЕ) искане за изготвяне на оценка на потребностите с цел борба с незаконния трафик на оръжия, боеприпаси и взривни вещества във и през границите на Украйна. Оценката на потребностите беше извършена с подкрепата на Франция и Германия и публикувана през април 2018 г. Резултатите от нея бяха потвърдени от основните правоприлагащи органи и агенции за сигурност в Украйна на среща на високо равнище, организирана в Киев на 7 юни 2018 г.
                  
               
                     (5)
                  
                  
                     Държавната служба за гранична охрана на Украйна, Държавната данъчна служба/Държавната митническа служба на Украйна и Министерството на вътрешните работи на Украйна изразиха официално своя интерес и отправиха искане за сътрудничество със секретариата на ОССЕ и координатора на проектите на ОССЕ в Украйна в подкрепа на усилията на Украйна за борба с незаконния трафик на оръжия, боеприпаси и взривни вещества в съответствие с резултатите от оценката на потребностите.
                  
               
                     (6)
                  
                  
                     Помощта от Съюза за Украйна в областта на граничния контрол, например в рамките на стратегията за интегрирано управление на границите, която се подпомага от Европейския инструмент за съседство на Комисията, и гражданските мисии на Съюза по линия на общата политика за сигурност и отбрана, а именно като консултативната мисия на Европейския съюз за реформа в сектора на гражданската сигурност в Украйна (EUAM Ukraine) и мисията за съдействие в областта на граничния контрол в Молдова и Украйна (EUBAM Молдова/Украйна), и свързаните с тях дейности за подпомагане на граничния контрол, не включва подкрепа, специално насочена към борбата с незаконния трафик на оръжия, боеприпаси и взривни вещества.
                  
               
                     (7)
                  
                  
                     На 30 юни 2018 г. Третата конференция на ООН за преглед на напредъка по изпълнението на Програмата за действие на ООН срещу малките оръжия и леките въоръжения прие заключителен документ, в който държавите подновиха ангажимента си за предотвратяване и борба с отклоняването на малки оръжия и леки въоръжения. Държавите потвърдиха отново своята готовност да се стремят към международно сътрудничество и да засилят регионалното сътрудничество чрез подобряване на координацията, консултации, обмен на информация и оперативно сътрудничество с участието на съответните регионални и подрегионални организации, както и на правоприлагащите органи, органите за граничен контрол и органите за лицензиране на вноса и износа.
                  
               
                     (8)
                  
                  
                     Програмата до 2030 г. за устойчиво развитие потвърждава, че борбата с незаконната търговия с малки оръжия и леки въоръжения е необходима за постигането на много от целите за устойчиво развитие, включително тези, свързани с мира, правосъдието и силните институции, намаляването на бедността, икономическия растеж, здравеопазването, равенството между половете и безопасните градове. Поради това в рамките на цел за устойчиво развитие 16.4 всички държави са поели ангажимент за значително намаляване на незаконните финансови и оръжейни потоци.
                  
               
                     (9)
                  
                  
                     В програмата си относно разоръжаването „Сигурност за нашето общо бъдеще“, която беше представена на 24 май 2018 г., генералният секретар на ООН призова за предприемане на действия спрямо прекомерното натрупване на конвенционално оръжие и незаконната търговия с него и за подпомагане на подходите на национално равнище по отношение на малките оръжия.
                  
               
                     (10)
                  
                  
                     На 25 октомври 2012 г. Съветът прие Решение 2012/662/ОВППС (1) в подкрепа на дейностите за намаляване на риска от незаконна търговия с малки оръжия и леки въоръжения и прекомерното им натрупване в региона, обхванат от Организацията за сигурност и сътрудничество в Европа (ОССЕ), а на 4 август 2017 г. Съветът прие Решение (ОВППС) 2017/1424 (2) в подкрепа на дейностите на ОССЕ за намаляване на риска от незаконен трафик и прекомерно натрупване на малки оръжия и леко въоръжение и на конвенционални боеприпаси в бившата югославска република Македония и Грузия,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Целта на настоящото решение е да се укрепи капацитетът на Държавната служба за гранична охрана на Украйна, на Министерството на вътрешните работи на Украйна и на Държавната данъчна служба/Държавната митническа служба на Украйна в борбата с незаконния трафик на оръжия, боеприпаси и взривни вещества в Украйна.
            
            
               2.   В съответствие с параграф 1 целите на настоящото решение са следните:
               
                           а)
                        
                        
                           укрепване на капацитета на Държавната служба за гранична охрана, Министерството на вътрешните работи и Държавната данъчна служба/Държавната митническа служба на Украйна във връзка с предотвратяването и борбата с незаконния трафик на оръжия, боеприпаси и взривни вещества;
                        
                     
                           б)
                        
                        
                           укрепване на капацитета за надзор на Министерството на вътрешните работи във връзка с упражнявания от него контрол на производството, маркирането и съхраняването на оръжия, боеприпаси и взривни вещества в съответствие с установените в оценката потребности;
                        
                     
                           в)
                        
                        
                           укрепване на оперативния капацитет на Министерството на вътрешните работи и на Националната полиция на Украйна, която се отчита пред Министерството на вътрешните работи, във връзка с криминалистиката, анализа, откриването, проследяването и разследването на незаконен трафик на оръжия, боеприпаси и взривни вещества;
                        
                     
                           г)
                        
                        
                           укрепване на капацитета на Министерството на вътрешните работи за подобряване на законодателните механизми за регулиране и контрол на движението и използването на оръжия, боеприпаси и взривни вещества, както и повишаване на обществената осведоменост относно рисковете, свързани с незаконното притежаване, злоупотребата и трафика на оръжия, боеприпаси и взривни вещества в съответствие с установените в оценката потребности;
                        
                     
                           д)
                        
                        
                           засилване на междуведомствената координация и сътрудничество, което да доведе до разработване на стратегически подход, събиране на данни и анализ с цел предотвратяване и борба с незаконния трафик на оръжия, боеприпаси и взривни вещества в Украйна в съответствие с установените в оценката потребности.
                        
                     
            
               3.   В съответствие с параграф 2 Съюзът подкрепя следните действия:
               
                           а)
                        
                        
                           укрепване на съответната нормативна и законодателна рамка;
                        
                     
                           б)
                        
                        
                           събиране, компилиране и споделяне на съответните данни, включително разработване и обединяване на електронни бази данни;
                        
                     
                           в)
                        
                        
                           развиване на капацитета на съответните институции;
                        
                     
                           г)
                        
                        
                           осигуряване на обучение;
                        
                     
                           д)
                        
                        
                           придобиване на специализирано оборудване и инфраструктура, включително на капацитет за откриване на следи от кучета;
                        
                     
                           е)
                        
                        
                           създаване на платформи с оглед засилване на междуведомствената координация на национално равнище и изясняване на мандатите, като се улесняват сътрудничеството и обменът на информация;
                        
                     
                           ж)
                        
                        
                           повишаване на осведомеността на широката общественост;
                        
                     
                           з)
                        
                        
                           регионален и международен обмен и сътрудничество.
                        
                     
            
               4.   Бенефициери по проекта са националните органи на Украйна, които отговарят за предотвратяването и борбата с незаконния трафик на оръжия, боеприпаси и взривни вещества. Основните национални органи, към които е насочен проектът, са: Държавната служба за гранична охрана, Министерството на вътрешните работи и Националната полиция на Украйна, която се отчита пред Министерството на вътрешните работи, и Държавната данъчна служба/Държавната митническа служба. Други оправомощени национални органи, като Службата за сигурност на Украйна, се подпомагат във връзка с конкретни случаи.
            
            
               5.   Подробно описание на проекта се съдържа в приложението към настоящото решение.
            
         
         
            Член 2
            
               1.   Върховният представител на Съюза по въпросите на външните работи и политиката на сигурност (ВП) отговаря за изпълнението на настоящото решение.
            
            
               2.   Техническото изпълнение на проекта по член 1 (наричан по-нататък „проектът“) се извършва от Секретариата на ОССЕ.
            
            
               3.   Секретариатът на ОССЕ изпълнява задачите си под отговорността на ВП. За тази цел ВП сключва необходимите договорености със Секретариата на ОССЕ.
            
         
         
            Член 3
            
               1.   Референтната сума за изпълнението на финансирания от Съюза проект е 5 151 579 EUR.
            
            
               2.   Разходите, финансирани чрез посочената в параграф 1 референтна сума, се управляват в съответствие с процедурите и правилата, приложими към общия бюджет на Съюза.
            
            
               3.   Комисията упражнява надзор върху правилното управление на разходите, посочени в параграф 1. За тази цел тя сключва необходимото споразумение за финансиране със Секретариата на ОССЕ. В споразумението за финансиране се посочва, че Секретариатът на ОССЕ осигурява видимост на приноса на Съюза, която съответства на неговия размер.
            
            
               4.   Комисията полага усилия да сключи посоченото в параграф 3 споразумение за финансиране във възможно най-кратък срок след влизането в сила на настоящото решение. Тя информира Съвета за всякакви трудности в хода на този процес, както и за датата на сключване на споразумението за финансиране.
            
         
         
            Член 4
            
               1.   ВП докладва на Съвета за изпълнението на настоящото решение въз основа на редовни шестмесечни доклади, изготвяни от Секретариата на ОССЕ. Тези доклади служат за основа на оценката, извършвана от Съвета.
            
            
               2.   Комисията докладва за финансовите аспекти на проекта, посочен в член 1.
            
         
         
            Член 5
            
               1.   Настоящото решение влиза в сила в деня на приемането му.
            
            
               2.   Срокът на действие на настоящото решение изтича 36 месеца след датата на сключване на споразумението за финансиране, посочено в член 3, параграф 3. Независимо от това действието на решението изтича шест месеца след датата на влизането му в сила, ако в рамките на този срок не бъде сключено споразумение.
            
         
         
            Съставено в Брюксел на 2 декември 2019 година.
            
               
                  За Съвета
               
               M. OHISALO
               
                  Председател
               
            
         
         
            (1)  Решение 2012/662/ОВППС на Съвета от 25 октомври 2012 г. в подкрепа на дейностите за намаляване на риска от незаконна търговия с малки оръжия и леки въоръжения и прекомерното им натрупване в региона, обхванат от Организацията за сигурност и сътрудничество в Европа (ОССЕ) (ОВ L 297, 26.10.2012 г., стр. 29).
         
            (2)  Решение (ОВППС) 2017/1424 на Съвета от 4 август 2017 г. в подкрепа на дейностите на ОССЕ за намаляване на риска от незаконен трафик и прекомерно натрупване на малки оръжия и леко въоръжение и на конвенционални боеприпаси в бившата югославска република Македония и Грузия (ОВ L 204, 5.8.2017 г., стр. 82).
      
      
         
            ПРИЛОЖЕНИЕ
            
               ВСЕОБХВАТНА ПРОГРАМА НА ОССЕ В ПОДКРЕПА НА УСИЛИЯТА НА УКРАЙНА ЗА БОРБА С НЕЗАКОННИЯ ТРАФИК НА ОРЪЖИЕ, БОЕПРИПАСИ И ВЗРИВНИ ВЕЩЕСТВА
            
            1.   Контекст
            През последните години Украйна е изправена пред значителни рискове и предизвикателства в областта на безопасността и сигурността, свързани с разпространението на незаконни оръжия, боеприпаси и взривни вещества (ОБВВ) през нейните граници и на нейна територия. Тези рискове и предизвикателства, изразяващи се в незаконно притежание, злоупотреба и трафик на ОБВВ, бяха особено изострени от кризата във и около Украйна.
            Украйна продължава да е повод за загриженост и важно предизвикателство в стратегията на ЕС срещу незаконните огнестрелни оръжия, малките оръжия и леки въоръжения (МОЛВ) и боеприпасите за тях (наричана по-нататък „Стратегия на ЕС за МОЛВ“). В стратегията на ЕС за МОЛВ се посочва, че „настоящата нестабилност в Източна Европа доведе до увеличаване на равнището на незаконния трафик на огнестрелни оръжия в различни държави в региона, например Украйна“. Това представлява сериозна дългосрочна заплаха за сигурността както за тази държава, така и за ЕС. Следователно сътрудничеството между Съюза и Украйна по този въпрос е от взаимен интерес. ЕС продължава своите двустранни ангажименти с Украйна и други държави в региона и системно включва борбата с незаконните МОЛВ във всеки диалог по въпросите на сигурността с партньорските държави в своето съседство.“
            Поради това по отношение на държавите от източното съседство като цяло и в частност Украйна в стратегията на ЕС за МОЛВ се предвиждат следните действия:
            
                        —
                     
                     
                        „ЕС и неговите държави членки ще включат борбата с трафика на огнестрелни оръжия/МОЛВ в контекста на диалога по въпросите на сигурността с партньорските държави в съседство, например Украйна;
                     
                  
                        —
                     
                     
                        ЕС и неговите държави членки ще установят канали за комуникация между Съюза и украински експерти, ще определят звено за контакт, за да се гарантира безпрепятственото сътрудничество, да се повиши осведомеността, да се споделят най-добри практики и опит, както и за да се установят нуждите от обучение и други мерки за подкрепа с цел укрепване на капацитета на Украйна в областта; и
                     
                  
                        —
                     
                     
                        ЕС и неговите държави членки ще продължат да работят заедно с Украйна за провеждането на постоянна техническа кръгла маса с цел решаване на неотложния проблем с незаконния трафик на огнестрелни оръжия и овладяване на рисковете, свързани с такива оръжия, попадащи в ръцете на терористи и престъпни организации.“
                     
                  Въз основа на първоначалното искане, отправено от Държавната служба за гранична охрана на Украйна през май 2016 г., секретариатът на ОССЕ извърши „Оценка на потребностите във връзка с борбата с незаконния трафик на оръжия, боеприпаси и взривни вещества във и по границите на Украйна“ (наричана по-нататък „оценката на потребностите“). Оценката на потребностите, публикувана през април 2018 г., обхващаше няколко министерства и агенции за регулиране, правоприлагане и сигурност. От нея стана ясно, че се оказва проблематичен настоящият подход за разкриването на незаконния трафик на ОБВВ и борбата с него в рамките на и през границите на Украйна. Необходимо е да се засили подкрепата, изразяваща се в развитие на човешките и техническите ресурси, ясно разбираемо законодателство и координация на междуведомствено равнище, както и международната подкрепа и сътрудничество. Оценката на потребностите също така установи основните данни за предоставянето на техническа помощ и институционална подкрепа за развиване на капацитета на украинските власти в усилията им за борба с трафика на ОБВВ по цялостен и устойчив начин.
            На 7 юни 2018 г., на организираната в Киев среща на високо равнище основните министерства и агенции в областта на регулирането, правоприлагането и сигурността в Украйна потвърдиха резултатите от оценката на потребностите. Те повторно заявиха ясното си разбиране за настоящите и очертаващите се заплахи от незаконен трафик на ОБВВ и ангажиментите си за подобряване на положението на място. Това включваше одобряване на пътната карта, разработена чрез оценката на потребностите, която подкрепя интегриран, всеобхватен и основан на сътрудничество подход за ефективно развитие на способностите и работа на системата за борба с незаконния трафик на ОБВВ в Украйна.
            На 12 март 2019 г. същите органи се срещнаха на втората среща на високо равнище, организирана в Киев, на която беше отбелязан ясно напредъкът в обсъждането на предизвикателствата, действителните нужди и инициативи, свързани с борбата с незаконния трафик на ОБВВ в Украйна и през нейните граници. Освен това на заседанието бяха поети и ангажименти на национално и международно равнище за укрепване на действията.
            Няколко министерства и агенции по сигурността официално, в писмена форма, изразиха интерес и поискаха сътрудничество със секретариата на ОССЕ в подкрепа на усилията на Украйна за борба с незаконния трафик на ОБВВ, а именно Държавната служба за гранична охрана през май 2016 г., Държавната данъчна служба/Държавната митническа служба през юли 2018 г. и Министерството на вътрешните работи на Украйна през март 2019 г. Тези министерства и агенции се обърнаха към координатора на проектите на ОССЕ в Украйна с цел да се подпомогне практическото изпълнение на проектните дейности до средата на септември 2019 г.
            2.   Общи цели
            Укрепване на капацитета на украинските власти за предотвратяване и борба с незаконния трафик на оръжия, боеприпаси и взривни вещества.
            3.   Описание на проекта
            Проектът се основава на констатациите и препоръките от извършената от секретариата на ОССЕ „Оценка на потребностите във връзка с борбата с незаконния трафик на оръжия, боеприпаси и взривни вещества във и по границите на Украйна“. Освен това той беше разработен и в отговор на изрично заявените искания за сътрудничество и помощ, отправени от Държавната служба за гранична охрана, Държавната данъчна служба и Министерството на вътрешните работи на Украйна до секретариата на ОССЕ и координатора на проектите на ОССЕ в Украйна. Исканията бяха последвани от цялостни технически консултации между ОССЕ и посочените държавни органи.
            В тясно сътрудничество със съответните украински органи ОССЕ подготви три проекта, насочени към различни аспекти на техните мандати, свързани с борбата с незаконния трафик на ОБВВ. Проектите са обединени в единна всеобхватна програма с оглед на укрепването на цялостната безопасност и сигурност в Украйна. Всеобхватната програма подкрепя стратегията на ЕС срещу незаконните огнестрелни оръжия, малки оръжия и леки въоръжения (МОЛВ) и боеприпасите за тях (2018 г.), по-специално действията в държавите от източното съседство.
            3.1.   Проект 1: Подкрепа за Държавната служба за гранична охрана на Украйна за предотвратяването и борбата с незаконния трафик на оръжия, боеприпаси и взривни вещества (ОБВВ)
            3.1.1.   Цел
            Целта на проекта е да се окаже съдействие на Държавната служба за гранична охрана на Украйна (ДСГО) да увеличи капацитета си за предотвратяване и борба с незаконния трафик на ОБВВ.
            3.1.2.   Описание
            ДСГО е един от правоприлагащите органи в Украйна, на които е възложена борбата с незаконния трафик на ОБВВ. Той носи отговорност за гарантиране на неприкосновеността на държавните граници и защитата на суверенните права на Украйна в рамките на нейната изключителна (морска) икономическа зона.
            Проектът ще има за цел преодоляването на установените пропуски в способностите на ДСГО чрез: а) обучение, развиване на технически и оперативен капацитет за предотвратяване и борба с незаконния трафик на ОБВВ; и б) трансфер на международни добри практики и обмен на информация, по-специално във връзка с държавите — членки на ЕС, партньорите от Западните Балкани и съседните държави.
            3.1.3.   Очакван резултат
            Резултат 1: По-добри способности на ДСГО за предотвратяване и борба с незаконния трафик на ОБВВ
            Показатели:
            
                        —
                     
                     
                        по-добри компетенции (организационни и технически, познаване) на служителите на ДСГО, бенефициери по проекта, в съответните институции за образование и обучение, в звената за анализи и разследване, както и в оперативните звена, в подкрепа на борбата срещу незаконния трафик с ОБВВ и прилагани в хода на рутинните работни процеси;
                     
                  
                        —
                     
                     
                        мерки за сътрудничество и работа в мрежа на експертите — в национален, подрегионален и международен контекст — които допринасят за оперативната съвместимост на бенефициерите по проектите с техните партньори и се прилагат в хода на рутинните работни процеси на съответните звена и институции на бенефициерите по проектите;
                     
                  
                        —
                     
                     
                        документирани заключения от оценки и подходи за управление на качеството, които са споделени, прилагат се в практиката и се вземат под внимание в процесите на изграждане на способности от участниците в проекта (главните и второстепенните бенефициери по проекта, донорската общност и ОССЕ).
                     
                  3.1.4.   Дейности
            3.1.4.1.   Предназначена за ДСГО всеобхватна програма за обучение по предотвратяване и борба с незаконния трафик на ОБВВ, отговаряща на установените в оценката потребности
            Тази дейност ще включва:
            
                        —
                     
                     
                        всеобхватна програма за обучение по предотвратяване и борба с незаконния трафик с ОБВВ, като се следва двупосочен подход: а) чрез развиване и повишаване на необходимите знания, умения и нагласи на инструкторите и преподавателите, т.е. подход за подготовка на преподаватели; и б) чрез развиване и повишаване на специализираните познания в тесни области, например анализ на риска и профилиране, криминален анализ, въвеждане на нови и усъвършенствани технически средства, технологии и процедури.
                     
                  3.1.4.2.   Предназначена за ДСГО програма за предоставяне на помощ във вид на оборудване за предотвратяване и борба с незаконния трафик в съответствие с установените в хода на оценката потребности
            Тази дейност ще включва:
            
                        —
                     
                     
                        предоставяне на ограничен брой фиксирано или подвижно оборудване и на други видове технически средства и техника в подкрепа на изпитването, оценката и внедряването на нови технологии и процедурни решения за разкриване на случаи на незаконен трафик на ОБВВ. Оборудването ще бъде предоставено на избрани организационни структури в рамките на ДСГО, а именно звена за граничен контрол (особено в северната и северозападната част на Украйна), командни структури и образователни институции. Освен това дейността е интегрирана в цялостна програма за обучение, т.е. с нея се създава една по-широка инициатива за обучение и оборудване на ДСГО. Предоставеното оборудване ще бъде в съответствие с установените в оценката потребности.
                     
                  3.1.4.3.   Предназначена за ДСГО програма за предоставяне на помощ при обучението на кучета за целите на предотвратяването и борбата с незаконния трафик на ОБВВ в съответствие с установените в хода на оценката потребности
            Тази дейност ще включва:
            
                        —
                     
                     
                        организиране на обменни посещения с цел запознаване на съответните специалисти на ДСГО и на преподавателите с международния опит и добрите практики в използването на способностите на кучетата в борбата с незаконния трафик с ОБВВ и с цел подкрепа за работата на експертите в мрежа; и
                     
                  
                        —
                     
                     
                        преглед и актуализиране на методите за обучение и оперативните процедури за използване на способностите на кучетата в противодействието на незаконния трафик с ОБВВ.
                     
                  3.2.   Проект 2: Подкрепа за Министерството на вътрешните работи на Украйна (МВР) и Националната полиция на Украйна, която е в рамките на МВР, с цел предотвратяване и борба с незаконния трафик на оръжия, боеприпаси и взривни вещества
            3.2.1.   Цел
            Целта на проекта е подкрепа за МВР и Националната полиция на Украйна, която е в рамките на МВР, с цел предотвратяване и борба с незаконния трафик на оръжия, боеприпаси и взривни вещества.
            3.2.2.   Описание
            ММВР е един от ключовите национални органи в Украйна, който не само регулира и контролира законното използване на ОБВВ, но също така изпълнява оперативни и координационни мерки за предотвратяване и борба с незаконния трафик на ОБВВ пряко или чрез своите подчинени агенции.
            Проектът разглежда доказаните пропуски в способностите в рамките на МВР с цел ефективно предотвратяване и борба с незаконния трафик на ОБВВ чрез подкрепа на подобряването на неговия: а) капацитет за упражняване на надзор в областта на контрола на законното производство, маркиране и регистриране на ОБВВ; б) оперативен капацитет в областта на криминалистиката, анализа, разкриването и разследването на незаконния трафик на ОБВВ; в) законодателни механизми за регулиране и контрол на законното разпространение и използване на ОБВВ, както и повишаване на осведомеността относно незаконното притежание, злоупотребата и трафика на ОБВВ; и г) механизми за координация и сътрудничество в подкрепа на съвместни стратегически и оперативни подходи за превенция и борба с незаконния трафик на ОБВВ с другите имащи отношение национални агенции.
            3.2.3.   Очаквани резултати
            Резултат 1: Засилване на капацитета за надзор на МВР при упражнявания от него контрол на производството, маркирането и регистрирането на ОБВВ в съответствие с установените в оценката потребности.
            Показатели:
            
                        —
                     
                     
                        Изменения и предложения по отношение на националната законодателна рамка, разпоредбите и административните процедури на МВР относно контрола на производството, маркирането и регистрирането на ОБВВ в Украйна;
                     
                  
                        —
                     
                     
                        Изменения и предложения по отношение на националната законодателна рамка, разпоредбите и административните процедури на МВР за предотвратяване на незаконно производство на огнестрелни оръжия чрез използването на части, създадени чрез триизмерен печат, незаконно повторно активиране на дезактивирани огнестрелни оръжия, производство в домашни условия на огнестрелни оръжия и незаконно преобразуване на предупредителни или сигнални оръжия, използващи халосни патрони, или на оръжия от флоберов тип;
                     
                  
                        —
                     
                     
                        Разработване, изпитване и регулиране с цел въвеждане в редовна употреба на единен електронен класификатор на ОБВВ в рамките на МВР и други заинтересовани правителствени структури, както и интегрирането му в регистъра за ОБВВ на МВР.
                     
                  Резултат 2: Повишаване на оперативния капацитет на МВР и на Националната полиция на Украйна в областта на криминалистиката, анализа, разкриването, проследяването и разследването на незаконния трафик на ОБВВ
            Показатели:
            
                        —
                     
                     
                        Подобряване на стратегическите, оперативните и техническите способности, свързани с незаконния трафик на ОБВВ, както и на знанията, уменията и нагласите на персонала на МВР, свързани с работата в областта на криминалистиката, включително проследяването на иззети огнестрелни оръжия, и прилагането им в хода на редовните работни процеси;
                     
                  
                        —
                     
                     
                        Подобряване на стратегическите, оперативните и техническите способности на Националната полиция на Украйна за противодействие и разкриване на незаконния трафик на ОБВВ, включително самоделни взривни устройства и незаконни взривни материали, както и на знанията, уменията и нагласите на персонала на Националната полиция на Украйна, и прилагането им в хода на редовните работни процеси.
                     
                  Резултат 3: Подобряване на капацитета на МВР за подобряване на законодателните механизми за регулиране и контрол на разпространението и използването на ОБВВ, както и повишаване на обществената осведоменост относно рисковете, свързани с незаконното притежаване, злоупотребата и трафика на ОБВВ, в съответствие с установените в оценката потребности.
            Показатели:
            
                        —
                     
                     
                        Ясно разбиране на обществените възприятия, потребности и начин на мислене в Украйна и създаване на целеви групи за регулиране и контрол на разпространението и използването на огнестрелни оръжия и по други въпроси, свързани с ОБВВ;
                     
                  
                        —
                     
                     
                        Повишаване на осведомеността на украинските граждани относно рисковете, свързани с незаконното притежаване, злоупотребата и трафика на ОБВВ, чрез провеждането на кампании за повишаване на обществената осведоменост;
                     
                  
                        —
                     
                     
                        Цялостна оценка и анализ на пропуските на националната законодателна рамка за регулиране и контрол на разпространението и използването на ОБВВ;
                     
                  
                        —
                     
                     
                        Изменения и предложения по отношение на националната законодателна рамка за регулиране и контрол на разпространението и използването на ОБВВ.
                     
                  Резултат 4: Подобряване на междуведомствената координация и сътрудничество, което да доведе до разработване на стратегически подход, събиране на данни и анализ за предотвратяване и борба с незаконния трафик на ОБВВ в Украйна в съответствие с установените в оценката потребности.
            Показатели:
            
                        —
                     
                     
                        Ефективно прилагане на механизмите за координация и сътрудничество, допринасящи за хармонизираното планиране, разработване, прилагане (включително мониторинг и контрол) и оценка на съвместен стратегически подход;
                     
                  
                        —
                     
                     
                        Ефективно въвеждане и използване на хармонизирани общонационални статистически показатели за незаконния трафик на ОБВВ в Украйна;
                     
                  
                        —
                     
                     
                        Препоръки за подобряване на междуведомствената координация и сътрудничество, възложени на националния координационен орган в областта на контрола върху МОЛВ, установен чрез този проект;
                     
                  
                        —
                     
                     
                        Подобряване на аналитичните способности и институционализирания анализ на данните за незаконния трафик на огнестрелни оръжия.
                     
                  3.2.4.   Дейности
            3.2.4.1.   Утвърждаване и трансфер на международни и европейски стандарти и добри практики за контрол на производството, маркирането и регистрирането на ОБВВ в Украйна, включително относно предотвратяването на незаконното производство на ОБВВ, в т.ч. чрез незаконно повторно активиране, преобразуване или други методи.
            Тази дейност ще включва:
            
                        —
                     
                     
                        предоставяне на едно индивидуализирано специализирано обучение за подготовка на лица, определящи политиката, и на водещи експерти от МВР, включително Отдела за издаване на разрешителни, Научноизследователския център в областта на престъпленията и криминологията, Националната полиция и други правоприлагащи органи; и
                     
                  
                        —
                     
                     
                        проучване за осъществимост относно маркировката на огнестрелните оръжия, които се намират в правоприлагащите агенции на Украйна или които са частна собственост, с акцент върху етапа след производството и маркирането на вноса.
                     
                  3.2.4.2.   Разработване и въвеждане на единния електронен класификатор на ОБВВ и неговото интегриране в регистъра на ОБВВ
            Тази дейност ще включва:
            
                        —
                     
                     
                        разработване и изпитване на единния електронен класификатор на ОБВВ; и
                     
                  
                        —
                     
                     
                        техническа подкрепа за въвеждането на единния електронен класификатор на ОБВВ в регистъра на ОБВВ на МВР, както и за провеждането на обучения във връзка с него (до 25 обучения).
                     
                  3.2.4.3.   Насърчаване на добрите практики и трансфера на знания в областта на криминалистиката и разследванията на незаконния трафик на ОБВВ
            Тази дейност ще включва:
            
                        —
                     
                     
                        предоставяне на две индивидуализирани специализирани обучения за водещи експерти от МВР, включително Научноизследователския център в областта на престъпленията и криминологията и Националната полиция и други правоприлагащи агенции като Държавната митническа служба и Главната прокуратура. Примерният списък на обученията ще включва: изисквания и техники за маркиране на вноса на огнестрелни оръжия; обезопасяване на мястото на престъплението (екипи на полицията за първоначално реагиране); инспектиране на мястото на престъплението и обезопасяване, опаковане и проверка на доказателствата (експерт-криминалисти); подпомагане на проследяването на национално и международно равнище (лабораторни техници); и разработване, разбиране и разпространяване на балистични разузнавателни данни за престъпността, свързана с огнестрелните оръжия.
                     
                  3.2.4.4.   Насърчаване на добри практики, трансфер на знания и програма за подпомагане с оборудване за противодействие и разкриване на незаконния трафик на ОБВВ за Националната полиция на Украйна
            Тази дейност ще включва:
            
                        —
                     
                     
                        предоставяне на едно индивидуализирано специализирано обучение за водещи експерти от Националната полиция и други правоприлагащи агенции като ДСГО и Държавната данъчна служба/Държавната митническа служба на Украйна, както и свързване с европейската мрежа по огнестрелните оръжия EMPACT, обединяваща служители на националните правоприлагащи органи; и
                     
                  
                        —
                     
                     
                        възлагане на поръчки за ограничено количество техническо оборудване за звената за наказателно разследване на Националната полиция на Украйна в подкрепа на нови методики и технологични решения за противодействие и разкриване на незаконния трафик на ОБВВ.
                     
                  3.2.4.5.   Национално проучване на общественото мнение, проучване на нагласите и кампании за повишаване на обществената осведоменост и комуникационни кампании относно рисковете, свързани с незаконното притежаване, злоупотребата и трафика на ОБВВ.
            Тази дейност ще включва:
            
                        —
                     
                     
                        провеждане на проучвания и анализ на общественото мнение относно незаконното притежаване, злоупотребата и трафика на ОБВВ;
                     
                  
                        —
                     
                     
                        задълбочено проучване на нагласите с дискусии на целевите групи относно незаконното притежаване, злоупотребата и трафика на ОБВВ; и
                     
                  
                        —
                     
                     
                        кампании за повишаване на обществената осведоменост и комуникационни кампании относно правните разпоредби и рисковете, свързани с незаконното притежаване, злоупотребата и трафика на ОБВВ, и анализ на въздействието.
                     
                  3.2.4.6.   Насърчаване на подобряването на законодателните механизми за регулиране и контрол на разпространението и използването на ОБВВ и прилагането на това законодателство.
            Тази дейност ще включва:
            
                        —
                     
                     
                        цялостна оценка и анализ на пропуските по отношение на действащото законодателство и разпоредби относно управлението и контрола на разпространението и използването на ОБВВ, включително международни споразумения и законодателства, подкрепа при превода и оценка на практическото изпълнение; и
                     
                  
                        —
                     
                     
                        осигуряване на експертна помощ при проектиране и изготвяне на законодателството за регулиране и контрол на разпространението и използването на ОБВВ, включително разглеждане на възможностите за хармонизиране на законодателните и регулаторните въпроси с международните разпоредби и стандарти, които са от значение за Украйна.
                     
                  3.2.4.7.   Насърчаване на разработването на стратегически подход за превенция и борба с незаконния трафик на ОБВВ в Украйна
            Тази дейност ще включва:
            
                        —
                     
                     
                        повишаване на осведомеността, предоставяне на консултации и експертна подкрепа за създаването на постоянен, междуведомствен национален координационен орган в областта на контрола върху МОЛВ, съставен от съответните упълномощени национални органи в Украйна (6 официални заседания); този национален координационен орган ще бъде създаден чрез този проект и ще бъде под председателството на МВР; и
                     
                  
                        —
                     
                     
                        картографиране и поддържане на регистър на всички инициативи, свързани с МОЛВ в Украйна, включително относно ресурсите от донорската общност.
                     
                  3.2.4.8.   Насърчаване на разработването на междуведомствена система за събиране на данни, анализ и разпространение във връзка с незаконното притежаване, злоупотребата и незаконния трафик на ОБВВ
            Тази дейност ще включва:
            
                        —
                     
                     
                        утвърждаване на обща методика за съставяне, картографиране, съпоставяне и използване на официални статистически данни, общи и подлежащи на кръстосана съпоставка показатели за изпълнение, както и общ формат, необходим за автоматизирания обмен на информация относно незаконното притежаване, злоупотребата и незаконния трафик на ОБВВ; и
                     
                  
                        —
                     
                     
                        предоставяне на две обучения относно събирането и анализа на данни, включително оценка на рисковете и заплахите;
                     
                  
                        —
                     
                     
                        предоставяне на помощ за изготвянето на аналитичен доклад относно методите за трафик и маршрутите чрез обобщаване на събраните данни между украинските агенции;
                     
                  
                        —
                     
                     
                        насърчаване на събиране на необобщени данни и междуведомствен обмен на данни между съответните оправомощени национални органи.
                     
                  3.3.   Проект 3: Подкрепа за Държавната данъчна служба/Държавната митническа служба на Украйна за предотвратяване и борба с незаконния трафик на ОБВВ
            3.3.1.   Цел
            Целта на проекта е да се окаже съдействие на Държавната данъчна служба/Държавната митническа служба да увеличат капацитета си за предотвратяване и борба с незаконния трафик на ОБВВ.
            3.3.2.   Описание
            Една от задачите на Държавната данъчна служба/Държавната митническа служба е да предотвратяват и противодействат на контрабандата, както и да се борят срещу нарушенията на митническите разпоредби на местата за преминаване на държавната граница на Украйна, на територията на морските и речните пристанища, на летищата и железопътните гари, а също и на други места, определени в митническия кодекс на Украйна. Това включва мерки за предотвратяване и противодействие на незаконния трафик с ОБВВ.
            Целта на проекта ще бъде да се предприемат действия за преодоляване на доказаните пропуски в способностите на Държавната данъчна служба по отношение на: а) обучението, техническите и оперативните способности за борба с незаконния трафик с оръжия, боеприпаси и взривни вещества; и б) трансфера на международни добри практики и обмен на информация, по-специално във връзка с държавите — членки на ЕС, партньорите от Западните Балкани и съседните държави.
            3.3.3.   Очаквани резултати
            Резултат 1: Повишаване на способностите на Държавната данъчна служба/Държавната митническа служба за предотвратяване и противодействие на незаконния трафик с ОБВВ
            Показатели:
            
                        —
                     
                     
                        Повишени компетенции на служителите на бенефициерите по проекта в съответните институции за образование и обучение, в звената за анализи и разследвания, както и в оперативните звена, в подкрепа на борбата срещу незаконния трафик с ОБВВ и приложени в хода на редовните работни процеси;
                     
                  
                        —
                     
                     
                        Повишени организационни и технически способности на бенефициерите по проекта в съответните институции за образование и обучение, в звената за анализи и разследвания, както и в оперативните звена, в подкрепа на борбата срещу незаконния трафик с ОБВВ и приложени в хода на редовните работни процеси;
                     
                  
                        —
                     
                     
                        Мерки за сътрудничество и работа в мрежа на експертите — в национален, подрегионален и международен контекст — които допринасят за оперативната съвместимост на бенефициерите по проектите с техните партньори и се прилагат в хода на редовните работни процеси на съответните отдели и институции на бенефициера по проекта;
                     
                  
                        —
                     
                     
                        Документирани заключения от оценки и подходи за управление на качеството, които са споделени, прилагат се в практиката и се вземат под внимание в процесите на изграждане на способности от участниците в проекта (главните и второстепенните бенефициери по проекта, донорската общност и ОССЕ).
                     
                  3.3.4.   Дейности
            3.3.4.1.   Цялостна програма за обучение по борба с незаконния трафик с ОБВВ за Държавната данъчна служба/Държавната митническа служба в съответствие с нуждите, установени в хода на оценката на потребностите.
            Дейността ще включва:
            
                        —
                     
                     
                        цялостна програма за обучение по предотвратяване и противодействие на незаконния трафик с ОБВВ, като се следва двупосочен подход: а) чрез развитие и повишаване на необходимите знания, умения и нагласи на инструкторите и преподавателите, т.е. подход за подготовка на преподаватели; и б) чрез развитие и повишаване на специализираните познания в тесни области като нарушения на митническото законодателство, екипи за работа със служебни кучета, обучения по нови и усъвършенствани технически средства, технологии и процедури.
                     
                  3.3.4.2.   Програма за предоставяне на помощ във вид на оборудване за предотвратяване и борба с незаконния трафик с ОБВВ за Държавната данъчна служба/Държавната митническа служба в съответствие с нуждите, установени в хода на оценката на потребностите.
            Дейността ще включва:
            
                        —
                     
                     
                        предоставяне на ограничен брой фиксирано или подвижно оборудване и на други видове технически средства и техника в подкрепа на изпитването, оценката и внедряването на нови технологии и процедурни решения за разкриване на случаите на незаконен трафик с ОБВВ. Оборудването ще бъде предоставено на избрани организационни структури в централите, териториалните поделения (най-вече в северна, северозападна и западна Украйна) и специализираните отдели на Държавната данъчна служба/Държавната митническа служба. Освен това дейността е тясно съчетана с цялостна програма за обучение, т.е. с нея се създава една широка инициатива за обучение и оборудване на Държавната данъчна служба/Държавната митническа служба; и
                     
                  
                        —
                     
                     
                        техническа подкрепа за изпълнение на програмата за обучение, за нейното приспособяване и интегриране в редовните програми за обучение.
                     
                  3.3.4.3.   Програма за помощ със служебни кучета за предотвратяване и борба с незаконния трафик с ОБВВ, предназначена за Държавната данъчна служба/Държавната митническа служба
            Дейността ще включва:
            
                        —
                     
                     
                        организиране на обменни посещения с цел запознаване на съответните специалисти на Държавната данъчна служба/Държавната митническа служба и на преподавателите с международния опит и добрите практики в използването на способностите на кучетата в борбата с незаконния трафик с ОБВВ и с цел подкрепа за работата на експертите в мрежа;
                     
                  
                        —
                     
                     
                        преглед и актуализиране на методите за обучение и оперативните процедури за използване на способностите на кучетата в предотвратяването и противодействието на незаконния трафик с ОБВВ;
                     
                  
                        —
                     
                     
                        техническа подкрепа за обучение и мобилни решения в подкрепа на операции с кучета за борба с незаконния трафик с ОБВВ.
                     
                  4.   Управление на проектите и административна подкрепа за изпълнение на действието
            Специален персонал за проектите в секретариата на ОССЕ и в бюрото на координатора на проектите на ОССЕ в Украйна ще координира и управлява изпълнението на действието и на съответните проектни дейности, предвидени в точка 3. Специалният персонал за проектите, който се състои от ръководство на проектите и екипи по изпълнението, ще подпомага също за развитието на рамка за сътрудничество между украинските партньори, както и на сътрудничество и координация с международната общност.
            Специалният персонал за проектите ще има следните задачи:
            
                        —
                     
                     
                        управление на проектите на всички етапи от техния цикъл;
                     
                  
                        —
                     
                     
                        упражняване на ежедневен финансов контрол над проектите;
                     
                  
                        —
                     
                     
                        осигуряване на технически и правни експертни знания, подкрепа за изпълнение на обществените поръчки по линия на проектите;
                     
                  
                        —
                     
                     
                        взаимодействие и координация с други международни организации и програми;
                     
                  
                        —
                     
                     
                        осигуряване на качеството и контрол на качеството на одобрените престации по проектите;
                     
                  
                        —
                     
                     
                        подкрепа за украинските власти в разработването на нови национални мерки за засилване на способностите и на колективните усилия за предотвратяване и противодействие на незаконния трафик с ОБВВ.
                     
                  5.   Равенство между половете
            С цел повишаване на ефективността на политиките за контрол на ОБВВ и за да се гарантира, че прилагането им подобрява сигурността както за жените, така и за мъжете, свързаното с пола измерение ще бъде интегрирано в подкрепяните с настоящото решение действия и по него ще се работи посредством технически консултации и експертен опит, разработване на продукти на знанието и обучение.
            6.   Бенефициери
            Преките бенефициери на действието ще бъдат националните органи на Украйна, които отговарят за предотвратяването и борбата с незаконния трафик с ОБВВ. Основните национални органи, към които е насочено действието, са: МВР, включително неговите експерти и лицензионни служби, Националната полиция на Украйна, Държавната служба за гранична охрана и Държавната данъчна служба/Държавната митническа служба. Други оправомощени национални органи, като Службата за сигурност на Украйна, ще се подпомагат във връзка с конкретни случаи.
            Непреките бенефициери на действието ще бъдат населението в Украйна и държавите от европейското ѝ съседство, които са изложени на риск от използването на незаконни ОБВВ в престъпни дейности, тероризъм и злоупотреба с насилие.
            ЕС и неговите държави членки също ще бъдат непреки бенефициери на проекта, тъй като ще се възползват от подаваната от украинските власти обратна информация относно установените маршрути за трафик на незаконни оръжия.
            7.   Видимост на Съюза
            ОССЕ взема всички необходими мерки за огласяването на факта, че действието е финансирано от Съюза. Тези мерки се осъществяват в съответствие с Наръчника за комуникацията и визуалната идентификация при външните дейности на Европейския съюз на Комисията. По този начин ОССЕ ще осигури видимост на приноса на ЕС с използване на подходяща запазена марка и методи за популяризиране, изтъкване на ролята на Съюза, осигуряване на прозрачност на неговите действия и повишаване на осведомеността за основанията на решението, както и за подкрепата на решението от страна на ЕС и за резултатите от тази подкрепа. Знамето на Европейския съюз ще фигурира на видно място в изготвените материали в рамките на проекта в съответствие с насоките на Европейския съюз за точното използване и възпроизвеждане на знамето.
            Предвид факта, че планираните дейности значително се различават като обхват и естество, ще се използва набор от инструменти за популяризиране, включително: традиционните медии; уебсайтове; социалните медии; информационни и рекламни материали, включително информационни графики, брошури, новинарски бюлетини, съобщения за печата и други по целесъобразност. Публикациите, обществените прояви, кампаниите, оборудването и строителните дейности по проекта ще бъдат обозначени със съответното лого. За да се увеличи допълнително въздействието, като се повиши осведомеността на различните национални правителства и на обществеността, международната общност, местните и международните медии, с всяка от целевите групи по проектите ще се общува на съответния език.
            8.   Продължителност
            Въз основа на опита от прилагането на Решение (ОВППС) 2017/1424 и предвид широкия обхват на проекта, броя на бенефициерите и броя и сложността на планираните дейности, времевата рамка за изпълнение е 36 месеца.
            9.   Орган, отговорен за техническото изпълнение
            Техническото изпълнение на настоящото решение ще бъде поверено на Центъра за предотвратяване на конфликти към секретариата на ОССЕ и на координатора на проектите на ОССЕ в Украйна. ОССЕ ще изпълнява дейностите по силата на настоящото решение съгласувано и в сътрудничество с другите международни организации и агенции, по-специално с оглед на осигуряването на ефективни полезни взаимодействия и избягване на дублирането на дейности.
            10.   Управителен комитет
            Управителният комитет по този проект ще се състои от представители на върховния представител, на Делегацията на ЕС в Киев и на изпълняващия орган, посочен в точка 6 от настоящото приложение. Изпълняващият орган, с помощта на управителния комитет, ще прави необходимото проектът да бъде изпълняван съгласувано с другата помощ от ЕС за Украйна в тази област, като например стратегията за интегрирано управление на границите (подкрепяна от Европейския инструмент за съседство на Комисията), регионалното сътрудничество със Западните Балкани в областта на контрола върху МОЛВ, изпълнявано от ПРООН/SEESAC (подкрепяно с решения (ОВППС) 2018/1788 (1) и (ОВППС) 2016/2356 (2) на Съвета), сътрудничеството между ЕС и Украйна в областта на правоприлагането по отношение на трафика на огнестрелно оръжие (подкрепяно от ГД „Миграция и вътрешни работи“ на Комисията, Европол и Европейската мултидисциплинарна платформа за борба с криминални заплахи (EMPACT) – огнестрелни оръжия), работата в Украйна на Организацията за изследване на оръжия в райони на конфликт (подкрепяна с Решение (ОВППС) 2017/2283 на Съвета (3)), мисиите на ЕС по линия на общата политика на сигурност и отбрана EUAM Ukraine и EUBAM Молдова/Украйна и техните действия за подкрепа на граничния контрол и работата на Международната организация по миграция за разоръжаване, демобилизация и реинтеграция на бивши бойци (подкрепяна от Инструмента, допринасящ за стабилността и мира, на Комисията). Управителният комитет редовно кани представители на украинските държавни партньори. Управителният комитет може да кани също представители на органите, участващи в проекти в Украйна със сходни или имащи връзка с този проект цели. Управителният комитет редовно — поне веднъж на 6 месеца — ще прави преглед на изпълнението на настоящото решение, включително посредством електронни средства за комуникация.
            11.   Докладване
            Докладването, в описателната и във финансовата част, обхваща цялото действие, описано в съответното специално споразумение за принос и приложения към него бюджет, независимо дали действието е изцяло финансирано или съфинансирано с решението на Съвета.
            
               (1)  Решение (ОВППС) 2018/1788 на Съвета от 19 ноември 2018 г. в подкрепа на Центъра за Югоизточна и Източна Европа за контрол на малките оръжия и леките въоръжения (SEESAC) относно прилагането на регионалната пътна карта за борба с незаконния трафик на оръжия в Западните Балкани (ОВ L 293, 20.11.2018 г., стр. 11).
            
               (2)  Решение (ОВППС) 2016/2356 на Съвета от 19 декември 2016 г. в подкрепа на дейностите на SEESAC по разоръжаване и контрол на оръжията в Югоизточна Европа в рамките на Стратегията на ЕС за борба с незаконното натрупване и трафика на МОЛВ и боеприпаси за тях (ОВ L 348, 21.12.2016 г., стр. 60).
            
               (3)  Решение (ОВППС) 2017/2283 от 11 декември 2017 г. за подкрепа на глобален механизъм за докладване относно незаконни малки оръжия и леки въоръжения и други незаконни конвенционални оръжия и боеприпаси, с цел намаляване на риска за незаконна търговия с тях („iTrace III“) (ОВ L 328, 12.12.2017 г., стр. 20).